
Deixade as REDES e compartamos a VIDA.

1.Ver: Domingo da Palabra de DEUS.
-El papa Francisco quere que este día sexa o domingo da Palabra de Deus. Esta Palabra atopámola nun libro grande. Como se chama? A Biblia. Coñecedes este libro? Sabedes que son os evanxeos? Nunha mesa poderiamos colocar sobre unha tea unha morea de Biblias de diferentes tamaños e formas cun cirio aceso para explicarlles que Deus fálanos pola Biblia, nela Deus está presente (o mesmo como no altar na misa) e é a nosa luz 
Que sabes da Biblia? Que personaxes coñeces?

2. XULGAR: Deixade as redes e compartamos a vida.
-No evanxeo deste domingo Xesús comeza a predicar. Viu a Pedro e Andrés, Santiago e Xoán. Chamounos: “Vinde e seguídeme”. Eles “inmediatamente deixaron as redes e seguírono”. Así vai formando o grupo dos Doce, para ser portadores da luz do evanxeo e curar as enfermidades. 

+QUE NOS QUERE DICIR XESÚS? 
-Xesús CHAMA a Pedro e Andrés, Santiago e Xoán. *Hoxe séguenos chamando a ti e a min, fai falta estar atentos, cos oídos e o corazón abertos. *Xesús ten a forza irresistible do Amor que move e atrapa.
-Hoxe chámanos POLA PALABRA Deus (fálanos pola Biblia) e dinos “vinde e seguídeme”. *Abramos o libro dos evanxeos, vexamos que quere dicirnos, prestémoslle atención na misa, quere darnos a súa luz, o seu Amor.

-Eles DEIXAN As REDES e a barca e ségueno “inmediatamente”. *Nós igual temos redes que nos atan: cousas, diñeiro… *Talvez vivimos demasiado pendentes da pantalla (as redes atrápannos) e necesitamos mirar máis a Xesús e á súa Palabra para que nos “desenrede”. *Menos móbiles e máis evanxeos. *Escoitemos a súa Palabra nos evanxeos, orémola, celebrémola, fagámola vida… *Aprendamos a compartir a vida con Xesús. 

-Os apóstolos COMPARTEN a súa VIDA con XESÚS. *Xesús chámanos a compartir a vida con el e cos que nos rodean. *Sé como os apóstolos PORTADORES DA LUZ DO EVANXEO. *Comparte o seu Amor aos que te rodean e aos que te necesiten, falando del, sendo “outro Xesús” hoxe.

 						Sénteste chamado por Xesús? 
				Valoras a súa Palabra? Que che pide?


3. ACTUAR: Le a Biblia e comparte o amor de Xesús.
-Aprendede as respostas “Loámoste, Señor” e “Gloria a ti, Señor Xesús”.
-Poñede unha rede ou tea no presbiterio con diferentes Biblias, un cirio aceso e unha frase: “Xesús chámate, deixa as redes e comparte a túa vida con El”. 
-Que os nenos traian á misa biblias e bendicímolas. Tamén se pode bendicir os lectores e implicar a xente no ministerio de lector dándolle un “decálogo do lector”. Regalar evanxeos ou “o evanxeo de cada día” aos pais. Invitar os grupos bíblicos… Invitar á lectio divina dando panfletos cos distintos pasos.       
                                                         
                                                      Que imos facer?

A PALABRA


· ISAÍAS 8, 23b-9, 3: Na Galilea dos xentís o pobo viu unha luz grande.

Noutro tempo, humillou o Señor a terra de Zabulón e a terra de Neftalí, pero logo encheu de gloria o camiño do mar, o outro lado do Xordán, Galilea dos xentís. O pobo que camiñaba en tebras viu unha luz grande; habitaba en terra e sombras de morte, e unha luz brilloulles. 

Multiplicaches a ledicia, aumentaches o gozo; gózanse na túa presenza, como gozan ao segar, como se alegran ao repartirse o botín. Porque a vara do opresor, o xugo da súa carga, o bastón do seu ombreiro, quebrantáchelos como o día de Madián. 

Palabra do Señor.


· SALMO 26: R/.   O Señor é a miña luz e a miña salvación.

· CORINTIOS 1, 10-13. 17: Dicide todos o mesmo e que non haxa divisións entre vós.

   Paulo, chamado a ser apóstolo de Xesucristo por vontade de Deus, e Sóstenes, o noso irmán, á Igrexa de Deus que está en Corinto, aos santificados por Xesucristo, chamados santos con todos os que en calquera lugar invocan o nome do noso Señor Xesucristo, Señor deles e noso:  	a vós, graza e paz de parte de Deus o noso Pai e do Señor Xesucristo.
 
     Palabra do Señor.
· MATEO 4, 12-17: Chamou a Pedro, Andrés, Santiago e Xoán.

	
Narrador: Ao decatarse Xesús de que arrestaran a Xoán retirouse a Galilea. Deixando Nazaré estableceuse en Cafarnaún, xunto ao mar, no territorio de Zabulón e Neftalí, para que se cumprise o dito por medio do profeta Isaías:

Isaías: -«Terra de Zabulón e terra de Neftalí, camiño do mar, alén do Xordán, Galilea dos xentís. O pobo que habitaba en tebras viu unha luz grande; aos que habitaban en terra e sombras de morte, brilloulles unha luz».

Narrador: Desde entón comezou Xesús a predicar dicindo:

Xesús: -«Convertédevos, porque está preto o reino dos ceos».
Narrador: Paseando xunto ao mar de Galilea viu a dous irmáns, a Simón, chamado Pedro, e a Andrés, que estaban botando a rede no mar, pois eran mariñeiros. Díxolles:

Xesús: -«Vinde en pos de min e fareivos pescadores de homes».
Narrador: Inmediatamente deixaron as redes e seguírono.

  Narrador: E pasando adiante viu a outros dous irmáns, a Santiago, fillo de Zebedeo, e a Xoán, seu irmán, que estaban na barca repasando as redes con Zebedeo, seu pai, e chamounos. Inmediatamente deixaron a barca e a seu pai e seguírono. Xesús percorría toda Galilea ensinando nas súas sinagogas, proclamando o evanxeo do reino e curando toda enfermidade e toda doenza no pobo. 

     Palabra do Señor.         
                                          (Narrador-Isaías-Xesús)




